กรมราชทัณฑ์ เตือนภัยมิจฉาชีพ แอบอ้างเป็นเจ้าหน้าที่ผ่านเฟซบุ๊ก เรียกเก็บค่าใช้จ่ายช่วยเหลือผู้ต้องขัง ปล่อยตัวก่อนกำหนด
พ.ต.อ.ณรัชต์  เศวตนันทน์  อธิบดีกรมราชทัณฑ์  เปิดเผยว่า สืบเนื่องจากมีเพจเฟซบุ๊กชื่อ “อภัยโทษและข้อสงสัยเกี่ยวกับคดีปรึกษากฎหมาย” ระบุข้อความว่า "ผมทำงานที่กรมราชทัณฑ์ ถ้าญาตินักโทษสนใจปรึกษา เรื่องอภัยโทษ เรื่องชั้นนักโทษ เรื่องย้ายนักโทษส่งชื่อนามสกุล ทุกอย่างช่วยได้ทาง line ที่ ppppp@2018" จึงขอชี้แจงข้อเท็จจริงข้อความดังกล่าว อาจทำให้พี่น้องประชาชนที่เป็นญาติมิตรของผู้ต้องขังเข้าใจผิดคิดว่า ผู้โพสต์ข้อความเป็นเจ้าหน้าที่ของกรมราชทัณฑ์ที่สามารถวิ่งเต้นช่วยเหลือให้ผู้ต้องขังได้รับการปล่อยตัวออกมาก่อนกำหนดจริง และอาจถูกเรียกร้องค่าตอบแทนซึ่งไม่เป็นความจริง

กรมราชทัณฑ์ จึงขอให้พี่น้องประชาชนอย่าได้หลงเชื่อกลุ่มบุคคลที่อาจเป็นมิจฉาชีพเข้ามาหลอกลวง หากมีข้อสงสัยให้สอบถามที่เรือนจำที่นักโทษถูกคุมขังได้โดยตรง ทั้งนี้ กรมราชทัณฑ์ ยึดหลักการปฏิบัติต่อผู้ต้องขังตามหลักกฎหมาย ด้วยความเสมอภาคและเป็นธรรม มุ่งมั่นในการคืนคนดีสู่สังคมอย่างมีคุณภาพและสร้างความมั่นคงปลอดภัยให้แก่ประชาชนอย่างแท้จริง